Dame i gospodo, štovani uzvanici i gosti, drage Valpovčanke i Valpovčani,
srdačno Vas pozdravljam u ime Grada Valpova, svojih suradnika i u svoje osobno ime. Zahvaljujem od srca svima koji su došli proslaviti s nama Dan našega grada i crkveni god Bezgrešnog začeća Blažene Djevice Marije.
Poseban pozdrav upućujem predsjedniku Republike Hrvatske gosp. Zoranu Milanoviću. Vaš drugi službeni posjet Valpovu u samo dvije godine meni kao gradonačelniku i mojim sugrađanima znači puno i čast nam je da ste ponovno ovdje s nama. Predsjedniče dobro nam došli! Ugodno se osjećajte u našem gradu.
Svečana sjednica prilika je da se osvrnemo na sve one značajne programe i projekte koje smo proveli u proteklih godinu dana te da Vas upoznamo s planovima za razdoblje koje je pred nama.
No, prije toga, dopustite mi da se zahvalim svima onima koji na bilo koji način doprinose razvoju našega grada na svim poljima, sportskim, kulturnim i gospodarskim.
Ovogodišnjim laureatima čestitam na zasluženim priznanjima.
Posebnu zahvalu upućujem svojim sugrađanima i mještanima prigradskih naselja.
Zahvaljujem vam na povjerenju i podršci, na vašim kritikama, ali i na jasnim i konstruktivnim prijedlozima koje razrađujemo i provodimo u djelo.
Dolaskom na čelo grada, 2017.g. kao strateški cilj postavili smo razvoj gospodarstva, malog i srednjeg poduzetništva i naravno poljoprivrede kao njene povijesno najvažnije grane na ovim prostorima.
Međutim, sama strategija ne bi značila ništa, da se nešto konkretno ne poduzme stoga usporedo s provođenjem raznih demografskih i pronatalitetnih mjera putem kojih želimo zadržati stanovništvo na ovim prostorima i pokazati da Grad brine za svoje građane, aktivno provodimo Programe za razvoj poduzetništva i poljoprivrede.
Posljednjih pet godina direktno ulažemo u poljoprivredu i gospodarstvo, širimo poduzetničke zone, gradimo poduzetničke inkubatore, a u suradnji s našim gospodarstvenicima i strukom otvaramo nova radna mjesta.
Zona malog gospodarstva II u Valpovu izgrađena je početkom prošle godine i već sada gotovo da nema slobodnih parcela.
Uza sve navedeno investitorima nudimo osnivanje prava građenja na nekretninama u našim Zonama za 1 kn/m2, mogućnost oslobađanja od komunalne naknade i komunalnog doprinosa, subvencioniranje zakupa uredskih i proizvodnih prostora u našim inkubatorima te besplatno savjetovanje i tehničku pomoć pri pisanju poslovnih planova i prijava na natječaje za povlačenje bespovratnih sredstava iz Fondova EU i resornih ministarstava.
Kao što ste već mogli čuti, u manje od dvije godine, privatni poduzetnici u razvoj gospodarskih aktivnosti uložili su preko 120 mil kn što je najveće ulaganje privatnog kapitala u posljednjih 25 godina, dok je sam Grad u izgradnju Zone i dva nova inkubatora uložio gotovo 40 mil. kn odnosno više od 5 mil. EUR-a.
Osim ulaganja u razvoj poljoprivrede i gospodarstva, privatni poduzetnici ulažu i u širenje turističkih sadržaja tako da nas u godini koja je pred nama očekuju milijunska ulaganja u izgradnju i nadogradnju ugostiteljskih i hotelskih kapaciteta u našem gradu.
Ovim putem zahvaljujem svima vama koji ste prepoznali naš grad kao povoljnu sredinu za širenje svoga poslovanja.
To su stvari koje su važne i koje ljudi vide i osjete, konkretne stvari radi kojih se radi i gradi više nego ikada prije upravo ovdje u Valpovu, u našoj Slavoniji.
Kao što vidite imamo jasan plan razvoja i uz podršku naših sugrađana nastavljamo marljivo raditi na njegovu ostvarenju.
Koristim ovu priliku i apeliram i na sve vas ovdje prisutne, čelnike jedinica lokalnih i regionalnih samouprava, svjetovnih i crkvenih institucija, poduzetnike, da svatko od nas, na području svoga djelovanja, da svoj maksimum i da zajednički radimo na razvoju naših gradova i regija jer samo na taj način možemo doći do željenog rezultata: ekspanzije gospodarstva, otvaranja novih radnih mjesta te do krajnjeg cilja, unapređenja kvalitete života na ovim prostorima.
Poštovane dame i gospodo, još jedna godina je iza nas, godina u kojoj smo nastavili raditi na provedbi započetih te pripremi i planiranju novih projekata koji su usmjereni na daljnji razvoj kulturne i prirodne baštine, turističke, sportske, komunalne i gospodarske infrastrukture i na proširenje toliko nam potrebnih vrtićkih kapaciteta, ali i uređenja prostora za osobe starije životne dobi.
Moram napomenuti da sve ovo navedeno ne bi bilo ostvarivo bez ljudi koji često nisu u prvome planu i koje se rijetko spominju pa koristim ovu priliku i pohvaljujem rad svojih suradnika iz gradske uprave, naših zajednica, ustanova i trgovačkih društava te naše gradske vjećnice i vjećnike.
Zahvaljujem se i  Vladi Republike Hrvatske i županiji osječko-baranjskoj, a posebice ljudima u županijskim uredima i resornim ministarstvima s kojima doista imamo kvalitetnu i produktivnu suradnju.
Naše Valpovo grad je bogate povijesti, tradicije i kulture koju čuvamo i njegujemo, ali i koristimo svaku priliku da se njome dičimo.
Valpovo je i prijateljski grad, otvoren za sve međukulturne i međuvjerske dijaloge.
Njegovanjem prijateljstva i suradnje s našim prijateljskim gradovima, ali sve više i s drugim sredinama; upoznavanjem naših sličnosti, ali i povijesno uvjetovanih različitosti, gradimo i učvršćujemo međusobno povjerenje i prijateljstvo i time zasigurno dajemo snažan doprinos razvoju i povezivanju naših sredina.
Sretan sam stoga što na današnjoj sjednici imamo do sada najveći broj čelnica i čelnika gradova i općina iz svakog dijela naše lijepe Domovine, ali i susjednih prijateljskih zemalja. Vjerujem da je i to još jedan pokazatelj da smo na dobrom putu. Kolegice i kolege hvala vam na dolasku, prijateljstvu, savjetima i podršci koju nam pružate.
I na kraju, ali ne manje bitno, Dan grada još je jedna prilika da se prisjetimo onih bez kojih vjerujem da danas ne bi bili ovdje. Dame i gospodo, ne smijemo zaboraviti žrtvu koju su hrvatski branitelji, a među njima i naši hrabri Vukovi s Drave, podnijeli za sve nas. Veliki pozdrav i poštovanje upućujem svim dragovoljcima Domovinskog rata, braniteljima, policajcima i njihovim obiteljima. Hvala vam. Znajte da niste zaboravljeni. Vaša žrtva zalog je mirnijoj budućnosti za sve nas.
Cijenjene dame i gospodo, dragi gosti, nadam se da sam vam uspio, barem malim dijelom, opisati što smo ostvarili u protekloj godini, na čemu trenutno radimo i čemu težimo.
Našem poštovanom Predsjedniku i ostalim uvaženim gostima želim ugodan boravak u našem gradu i nakon toga sretan povratak kući.
Vama drage moje Valpovčanke i Valpovčani, od srca čestitam rođendan našega grada i crkveni god Bezgrešnog začeća Blažene Djevice Marije uz želju da zajedničkim snagama nastavimo graditi ljepše i sretnije Valpovo za nas i našu djecu.
Hvala i živjeli!
Gradonačelnik
Matko Šutalo

